Det er vindmølleparken i Nørre Økse Sø nær Brovst i Jammerbugt Kommune, som snart får nye vinger, når de eksisterende 11 vindmøller bliver erstattet af nogle større. Den nuværende vindmøllepark bliver dermed fornyet med nyere og mere tidssvarende maskiner. De skal levere strøm til Arla, der på den måde opnår sit mål om at være dækket af 100 procent grøn strøm i Danmark i 2025. En målsætning, de fremlagde i januar, og som de altså nu, otte måneder efter, kan realisere. - Jeg er stolt over, at der allerede nu er klarhed om vejen til at levere på denne del af ambitionen, siger Hanne Søndergaard, bæredygtighedsdirektør i Arla Food. De nyopførte vindmøller vil kunne levere 137 giga watt timers strøm om året, hvilket svarer til 34.000 danske husstandes årlige elforbrug. Reducerer CO2-aftryk markant Projektet realiseres i samarbejde med Eurowind Energy, som Arla har indgået en 10-årig strømaftale med. I løbet af de 10 år, som aftalen varer, vil den grønne energi fra vindmøllerne give en årlig besparelse på 58.000 tons CO2, som svarer til 17 procent af Arlas danske CO2-aftryk. - Det her er en milepæl for Arla. Vi arbejder hver dag benhårdt for at nå vores bæredygtighedsmål – både i produktionen og ude blandt vores ejere, siger Hanne Søndergaard. De nye vindmøller forventes at blive sat i drift i november 2024.

Referat:
Til Jammerbugt Kommune er fremtidens vindmøllepark på vej.